section_heading: Tipovi Pokémona
paragraph_text: Postoji sedamnaest Pokémon tipova. Dva su tipa, Mračni i Čelični, uvedeni u inačicama Pokémon Gold i Silver. Svaki je tip zapravo atribut Pokémonu koji ga posjeduje koji određuje njegove učinkovitosti i slabosti. Svaki Pokémon posjeduje najmanje jedan te najviše dva tipa; Pokémoni dvostrukog tipa ujedinjuju učinkovitosti i slabosti oba tipa. Također, gotovo svaki Pokémon napad također pripada određenom tipu. Jedina je iznimka tehnika Prokletstva (Curse), čiji je tip ???, te je drugačijeg učinka kada ju koristi Pokémon Duh. Sustav "kamen-papir-škare" određuje učinkovitost Pokémon tehnike u borbi; primjerice, Vatreni Pokémoni primaju dvostruku štetu Vodenih napada, dok Električni napadi uopće ne djeluju na Zemljane Pokémone. Pokémoni dvostrukog tipa također mogu patiti od dvostruke slabosti. Primjerice, Vatreni su napadi dvostruko učinkoviti protiv Travnatih i Buba tipova. Parasect, koji objedinjuje oba tipa, stoga će primiti četverostruku štetu od Vatrenih napada. Istovremeno, obrnuti je slučaj moguć; Pokémon dvostrukog tipa može biti četverostruko otporan na određene napade.